LAURENȚIU-FLORENTIN GHIȚĂ - epigramist

LAURENȚIU-FLORENTIN GHIȚĂ

Născut la 7 februarie 1966, în localitatea Ploieşti, judeţul Prahova.

Actualmente bucureștean, căsătorit, 2 copii.

A absolvit, la Ploieşti, Liceul „Mihai Viteazul” şi Facultatea de Utilaj Petrolier şi Petrochimic, din cadrul Universităţii de Petrol şi Gaze.

Lucrează ca inginer, cu activitate şi în domeniul petrolier. Membru şi vicepreşedinte al Clubului Epigramiştilor „Cincinat Pavelescu”, din Bucureşti, membru al Uniunii Epigramiştilor din România, redactor-şef al revistei „Epigrama” (din ianuarie 2012). Membru fondator al Cercului Epigramiştilor Ingineri ING-EPIGRAMA, din cadrul AGIR. Scrie epigramă, fabulă, parodie, poezie umoristică, poezie, apare în mai multe publicaţii de gen şi este premiat la multe concursuri naţionale.

Activează intens pe www.laurentiughita.blogspot.com (blogul personal) şi pe www.agonia.ro, www.bocancul-literar.ro.

Apariţii editoriale: „Singur între patru versuri” (epigrame, 2008), „Zâmbetoniera” (epigrame, 2010), „Stavridul cu colţi de argint” (poezii, 2010).

Inclus în peste 8 volume colective de epigramă.

OPTIMISM

Spune calm, Iisus în piață

Celor ce pe cruce-l suie:

-Fiți mai optimiști, că-n viață

Nu-i nimic bătut în cuie!

EVOLUŢIE

Când soaţa mea era studentă,

Săream pe geam, la ea-n cămin.

Mai sar şi azi, când nu-i atentă,

Dar ca să plec, nu ca să vin!

FOLCLOR DE ROŞIA MONTANĂ

Cântă, blestemaţi de soartă,

Moţii noştri,-n bătătură:

„Munţii noştri, aur poartă

Şi, mai nou, şi cianură”!

MANIFESTAŢIE ECO

Îi aruncă, din coloană,

Prim-ministrului, în faţă,

Unii, Roşia Montană,

Alţii, roşii de la piaţă!

INVOLUŢIE ISTORICĂ

În lunga-i trecere prin ani,

Istoria-i amară:

Craiova nu mai are bani

(La fel ca-ntreaga ţară)!

DIN TRAFICUL BUCUREȘTEAN

Ne-organizăm în mod american,

Soferi bucureşteni, la unison:

Aşa cum ei făcut-au Ku Klux Klan,

Organizăm şi noi un Ku Kla Xon.

FEMEIA-I POVESTE!… ȘI NU NUMAI!

Femeia-i poezie și poveste,

Iubită, mamă, muză, stimulent,

Iar pentru meșteri ca Manole este

Un fier-beton extrem de rezistent!

NEDUMERIRE

Cu-osârdie iconoclastă,

Vă-ntreb un lucru, doar atât:

A meritat să dăm o coastă

Pe-un măr ce ne-a rămas în gât?

„LOGICĂ”

Un soţ, sub papuc de muiere,

Ne-a pus următoarea-ntrebare:

Justifică-o lună de miere

Destule, pe urmă, amare?

„CONFIRMARE”

Sunt multe femei în armată

Şi toate ne spun răspicat

Că vorba e adevărată:

Armata te face bărbat!

LA VERONA

Din multele unghere-ale planetei,

Sosesc turişti, cu mii şi milioane,

Spre a vedea balconul Julietei,

Visând, de fapt, la ale ei… „balcoane”!

„CURAT” NOROC!

Cum am călcat într-un rahat cândva,

M-au părăsit mai toţi căci, prea probabil,

Mirosul mai era cum mai era,

Norocu,- a fost, în schimb, insuportabil!

EPITAF

Aicea zace un bandit

Ce bănci a spart şi magazine,

A violat, a schilodit.

În rest,… de morţi, numai de bine!

COLINDĂTORI ÎN PARLAMENT

Primiți, stimați aleși, acest colind,

Și remarcați plăcerea, pentru noi,

De-a-i admira pe-acești copii, pocnind,

Din bici, într-adevăr, pe lângă boi.

CA SĂ NU FIE CONFUZII

Oprindu-se pe la butic,

Plăti cu cash, din portofel,

Un bax de Whiskas, la pisic

Şi-un bax de Whisky, pentru el.

PENTRU REAMINTIRE

Acelora ce zbiară ca plăvanii

Cum că ne călăresc americanii,

I-aş întreba pe unde se aflau

Atunci când ruşii chiar ne călăreau!

TOT CE ZBOARĂ, SE MĂNÂNCĂ…(?)

Pe cerul tău, sărmană ţară,

Nici avioane nu mai zboară,

De frica celor care, încă,

Ce zboară, cred că se mănâncă.

MEŞTERII ZUGRAVI

Îndemânarea lor e fără preţ

Şi, c-o migală ca de Dumnezeu,

Un secol au pictat la Voroneţ

Şi tot pe-atât, la dormitorul meu.

Contents